Úradný vestník L 201 , 17/07/1998 S. 0001 - 0003



Nariadenie Rady (ES) č. 1520/98 z 13. júla 1998, ktorým sa mení a dopĺňa nariadenie (ES) č. 88/98 ustanovujúce určité technické opatrenia na zachovanie zdrojov rybolovu vo vodách Baltského mora, prielivov Belt a Sound RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], keďže podľa článkov 2 a 4 nariadenia Rady (EHS) č. 3760/92 z 20. decembra 1992, ktorým sa zriaďuje systém spoločenstva pre rybolov a akvakultúru [3], na základe dostupných vedeckých posudkov Rada zodpovedá za prijatie ochranných opatrení potrebných na zabezpečenie racionálneho a zodpovedného využívania živých morských zdrojov na udržateľnej báze; keďže Rada v tomto zmysle môže stanoviť technické opatrenia týkajúce sa rybárskeho výstroja a spôsobov, akými sa tento výstroj použije; keďže nariadenie (ES) č. 88/98 [4] stanovuje určité technické opatrenia na zachovanie zdrojov rybolovu vo vodách Baltského mora, prielivov Belt a Sound; keďže Medzinárodná Komisia pre rybolov v Baltskom mori, ďalej len "Komisia pre rybolov v Baltskom mori", založená Dohovorom o rybolove a zachovaní živých zdrojov v Baltskom mori a prielivoch Belt, ďalej len "gdanský dohovor", ustanovuje pravidlá, ktoré riadia rybárske operácie v Baltskom mori; keďže Komisia pre rybolov v Baltskom mori listom zo dňa 17. septembra 1997 zmluvným štátom ohlásila určité odporúčania, prijaté na 23. zasadaní Komisie, s cieľom upravenia, okrem iného, niektorých technických opatrení; keďže gdanský dohovor zabezpečuje, že Komisia musí realizovať uvedené odporúčania vo vodách Baltského mora, prielivoch Belt a Sound, ktoré sú predmetom odvolávacieho procesu ustanoveného v článku XI dohovoru; keďže pre tieto námietky neexistuje žiadne opodstatnenie; keďže Rada môže ustanoviť technické opatrenia týkajúce sa rybárskeho výstroja a spôsobov jeho použitia, PRIJALA TOTO NARIADENIE: Článok 1 Nariadenie (ES) č. 88/98 sa týmto mení a dopĺňa takto: 1. V článku 2, odseku 1, ustanovenia o kambale (Platichtys flesus) a platese obyčajnej (Pleuronectes platessa) sa nahradia nasledujúcou tabuľkou: "Druhy | Voda | Obdobie zákazu | Kambala (Platichtys flesus) | Podskupiny 26, 28 a 29 na juh od zemepisnej šírky 59° 30' N | 15. február až 15. máj | Kambala | Podskupina 32 | 1. február až 30. jún | Samička kambaly | Podskupina 22, okrem geografickej oblasti opísanej v Prílohe II | 1. február až 30. apríl | Platesa obyčajná (Pleuronecters platessa) | Podskupiny 26, 27, 28 a 29 na juh od zemepisnej šírky 59° 30' N | 15. február až 15. máj | Samička platesy obyč. | Podskupina 22 okrem geografickej oblasti opísanej v prílohe II a podskupiny 24 a 25 | 1. február až 30. apríl" | 2. Článok 9, odsek 1, sa nahrádza takto: "1. Pri rybolove lososa (Salmo salar) alebo pstruha morského (Salmo trutta) sa zakáže: - od 1. júna do 15. septembra používať plávajúce (unášané) alebo zakotvené siete vo vodách podskupín 22 až 31, - od 15. júna do 30. septembra používať plávajúce (unášané) alebo zakotvené siete vo vodách podskupiny 32, - od 1. apríla do 15. novembra používať plávajúce (unášané) a zakotvené zvislé siete vo vodách podskupín 22 až 31, - od 1. júla do 15. septembra používať plávajúce (unášané) a zakotvené zvislé siete vo vodách podskupín 32. Oblasť zákazu počas doby trenia je meraná štyri nautické míle za základnou líniou. V oblasti na východ od zemepisnej dĺžky 22° 30' E (maják Bengtskär) vo vnútri Fínskych územných vôd a rybárskej zóny je rybolov s plávajúcimi (unášanými) a ukotvenými zvislými sieťami zakázaný od 1. júla do 15. septembra." Článok 2 Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev. Toto nariadenie sa bude uplatňovať od 1. januára 1998. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 13. júla 1998 Za Radu predseda W. Schüssel [1] Ú. v. ES C 4, 1.8.1998, s. 6. [2] Ú. v. ES C 210, 6.7.1998. [3] Ú. v. ES L 389, 31.12.1992, s. 1. Nariadenie naposledy zmenené a doplnené Aktom o pristúpení z roku 1994. [4] Ú. v. ES L 9, 15.1.1998, s. 1. --------------------------------------------------